Euroopan parlamentin puhemies Roberta Metsola vaati toimenpiteitä parlamentin rehellisyyden, vastuullisuuden ja riippumattomuuden lisäämiseksi tammikuussa 2023.
**Euroopan parlamentin korruptioskandaali 2022** eli **Qatargate** on joulukuussa 2022 esiintullut korruptioskandaali, jossa useiden europarlamentaarikkojen epäillään saaneen mittavia lahjuksia Qatarilta. Lahjuksilla on pyritty vaikuttamaan EU:n politiikkaan. Qatar on kiistänyt yrittäneensä lahjoa europarlamentaarikkoja.

Skandaalin päähahmo on virasta pidätetty EU-parlamentin varapuhemies Éva Kaïlí, joka pidätettiin joulukuussa 2022. Kaïlín lisäksi on pidätetty ainakin hänen avopuolisonsa Francesco Giorgi, entinen europarlamentaarikko Pier Antonio Panzeri sekä italialainen lobbari Niccolo Figa-Talamanca.

Kahden europarlamentaarikon, italialaisen Andrea Cozzolinon ja belgialaisen Marc Tarabellan parlamentaarinen koskemattomuus poistettiin helmikuussa 2023. Molemmat ovat vakuuttaneet syyttömyyttään. Cozzolinoa ja Tarabellaa epäillään vakavista rikoksista, jotka voidaan rinnastaa korruptioon, rahanpesuun ja rikollisjärjestöön osallistumiseen. Molemmat poliitikot kuuluvat sosialisti- ja demokraattiryhmään.

Epäilyt
-------

Belgian poliisi teki ratsioita entisten ja nykyisten europarlamentaarikkojen sekä lobbareiden osoitteissa joulukuussa 2022. Ratsioissa löytyi noin 1,5 miljoonaa euroa käteistä rahaa. Pier Antonio Panzerin asunnosta löytyi ratsiassa noin 600 000 euroa käteistä. Europarlamentaarikko Cozzolinolla oli läheiset yhteydet Panzeriin.

Marc Tarabella matkusti Qatariin vuonna 2020. Matkan maksoi Qatarin valtio, eikä Tarabella ilmoittanut matkastaan parlamentin sääntöjen mukaisesti.

Korruptioskandaali
------------------

### Eva Kaïlín pidätys

Belgian poliisi pidätti varapuhemies Éva Kaïlín osana suurta tutkintaa perjantaina 9. joulukuuta 2022. Kaïlía syytettiin rikollisjärjestön toimintaan osallistumisesta, rahanpesusta ja korruptiosta. Kaïlía epäiltiin myös lobbaamisesta Qatarin hyväksi. Hänen epäillään ottaneen vastaan lahjoja ja isoja rahasummia. Lainsäätäjän mukaan Kaïlí jäi kiinni "itse teossa", eikä hän siksi nauti parlamentaarista koskemattomuutta. Asiassa on kuulusteltu myös Kaïlín isää ja puolisoa. Kaïlílta löytyi "rahasäkkejä".

Kaïlí erotettiin pidätyksen jälkeen Pasokista ja S&D-ryhmästä. Kreikan viranomaiset jäädyttivät Kaïlín omaisuuden.

Kaïlín lisäksi pidätettiin hänen aviopuolisonsa Fransesco Giorgi, entinen europarlamentaarikko Pier Antonio Panzeri sekä italialainen lobbari Niccolo Figa-Talamanca.

### Europarlamentaarikkojen koskemattomuuden poisto

Euroopan parlamentin puhemies Roberta Metsola kertoi tammikuun 2023 alussa aloittaneensa kiireellisesti toimet kahden euroedustajan parlamentaarisen koskemattomuuden poistamiseksi. Andrea Cozzolinon ja Marc Tarabellan parlamentaarinen koskemattomuus poistettiin helmikuussa 2023.

Arviot
------

*Helsingin Sanomat* arvioi pääkirjoituksessaan korruptioskandaalia noloksi ja vaaralliseksi. Lehden mukaan kriisi on horjuttanut EU:n uskottavuutta.

Lähteet
-------

1. 1 2  Camut, Nicolas: EU bribery scandal grows as 2 more MEPs face Qatargate probes *Politico*.  3.2.2023. Viitattu 3.2.2023.
2. 1 2  Kahden euroedustajan poliittinen koskemattomuus poistettiin korruptioskandaalin vuoksi *Ilta-Sanomat*.  2.2.2023. Viitattu 3.2.2023.
3. 1 2 3 4  Belgialainen meppi äänesti oman koskemattomuutensa poistamisen puolesta ja vakuutti syyttömyyttään – kytkeytyy korruptioskandaaliin *MTV Uutiset*.  2.2.2023. Viitattu 3.2.2023.
4. ↑  Burtsoff, Petri; Mäkynen, Alina: Puheenjohtaja Metsola korruptioskandaalista: "Europarlamentti ja eurooppalainen demokratia ovat hyökkäyksen kohteena" *Yle Uutiset*.  12.12.2022. Viitattu 13.12.2022.
5. 1 2  Liboreiro, Jorge: Who is Eva Kaili, the MEP at the centre of the corruption scandal shaking up Brussels? *Euronews*.  13.12.2022. Viitattu 13.12.2022. (englanniksi)
6. ↑  EU-parlamentin varapuhemies Eva Kaili pidätettiin korruptiotutkinnassa, AFP:n lähde kertoo *Yle Uutiset*.  10.12.2022. Viitattu 13.12.2022.
7. ↑  EU-parlamentin moraali petti *Helsingin Sanomat*.  12.12.2022. Viitattu 3.2.2023.